Sewe op Kaapse Vlakte doodgeskietArgieffoto Die Wes-Kaapse polisie het ŉ taakspan aangestel ná ŉ reeks skietvoorvalle Sondag en Maandagoggend vroeg in Khayelitsha, Nyanga en Samora Machel, waartydens sewe persone dood is. Die polisie het gesê die sake word afsonderlik ondersoek. Noloyiso Rwexana, woordvoerder van die polisie, het gesê vyf persone is Sondag doodgeskiet tydens ŉ reeks huisbrake in Samora Machel. ŉ 28-jarige vrou is Sondagaand doodgeskiet toe nege mans ŉ taverne in Site B, Khayelitsha bestorm en op klante losgebrand het. Dertien persone is tydens die voorval beseer. Rwexana het gesê van die klante is beroof. ŉ 25-jarige man is Maandagoggend doodgeskiet en vier persone is beseer by ŉ taverne in Harare toe ŉ enkele skieter op die klante losgebrand het. “Roof word nie as motief uitgesluit nie, aangesien persoonlike besittings gesteel is. Die provinsiale taakspan stel ondersoek in en volg leidrade op.” Enigiemand met inligting oor die skietvoorvalle word versoek om kol. Joseph Komani te kontak by 064 752 1423.